เปิดกลยุทธ์ลุยหุ้นอสังหาฯครึ่งปีหลัง ชู 3 ตัวท็อป P/BV ต่ำ-ปันผลจูงใจ
เปิดกลยุทธ์ลุยหุ้นอสังหาฯครึ่งปีหลัง ชู 3 ตัวท็อป P/BV ต่ำ-ปันผลจูงใจ
27 ส.ค. 2561

“ข่าวหุ้นธุรกิจออนไลน์” ได้ทำการสำรวจบทวิเคราะห์ของบริษัทหลักทรัพย์ที่ทำการวิเคราะห์บริษัทจดทะเบียนผู้ดำเนินธุรกิจอสังหาริมทรัพย์ฯ ภายหลังจากธนาคารอาคารสงเคราะห์ (ธอส.) อนุมัติโครงการบ้านล้านหลัง กรอบวงเงินลงทุน 6 หมื่นล้าน ระยะเวลาผ่อนชำระนานสูงสุด 40 ปี เพื่อให้นักลงทุนได้เห็นภาพว่าหุ้นอสังหาฯ จะมีแนวโน้มผลประกอบการเป็นอย่างไร และจะกระทบกับยอดขายหรือไม่
ทั้งนี้ พบว่า นักวิเคราะห์ยังคงมีมุมมองที่ดีต่อหุ้นในกลุ่มดังกล่าว เนื่องจากโครงการของภาครัฐจะกระทบเพียงผู้ประกอบการที่ไม่ได้จดทะเบียนในตลาดหลักทรัพย์แห่งประเทศไทยมากกว่า ขณะที่มองว่าหุ้นอสังหาฯ ขณะนี้อยู่บนการซื้อขายที่ไม่สูง อีกทั้งมีผลตอบแทนจากปันผลสูง
โดย บล.ดีบีเอส วิคเคอร์ส ระบุในบทวิเคราะห์ (27 ส.ค.2561) กลุ่มที่พักอาศัย  ธอส.จะทำโครงการบ้านล้านหลัง ผ่อนชำระ 40 ปี ทั้งนี้ คาดว่าโครงการบ้านล้านหลังของธอส.จะส่งผลกระทบต่อบริษัทที่พักอาศัยที่จดทะเบียนในตลาดไม่มาก เพราะเป็นลูกค้าคนละเซกเมนท์ แต่จะกระทบต่อบริษัทที่พักอาศัยขนาดเล็กนอกตลาดฯอยู่บ้าง
ทั้งนี้ มีมุมมอง Neutral ต่อหุ้นกลุ่มที่พักอาศัยของไทย ทั้งนี้แม้ว่าในบางพื้นที่จะมีอุปทานและการแข่งขันสูง แต่ก็ไม่ได้มีความเสี่ยงถึงขั้นฟองสบู่ เพราะผู้ประกอบการชะลอการเปิดโครงการใหม่ในช่วงเศรษฐกิจไม่ดี และส่วนใหญ่มีหนี้สินต่อทุนไม่สูงมาก นอกจากนั้นหุ้นกลุ่มที่พักอาศัยซื้อขายบน P/E ที่ไม่สูง แล้วยังให้อัตราผลตอบแทนจากเงินปันผลที่ดีด้วย
สำหรับหุ้นกำไรเติบโตที่โดดเด่น ในกลุ่มนี้เป็น ANAN โดยคาดว่ากำไรสุทธิปี 61/62 จะขยายตัว 97%/27% คาด Dividend Yield ปี 61/62 ที่ 4%/5% ประเมินราคาพื้นฐานไว้ที่ 6 บาท และ 2. GOLD ประมาณการกำไรสุทธิปี 61/62 เติบโต 117%/17% คาด Dividend Yield ปี 61/62 ที่ 5%/6% ราคาพื้นฐานเท่ากับ 13.25 บาท
ส่วนหุ้น Valuation จูงใจ (P/BV ต่ำ) มีการขยายตัวของกำไรที่ดี และจ่ายปันผลสูง ได้แก่
1.LPN คาดกำไรสุทธิปี 61/62 จะเพิ่มขึ้น 64%/12% ราคาปัจจุบันซื้อขายที่ P/BV ที่ 1.1 เท่า และให้ปันผลสูง คาด Dividend Yield ปี 61/62 ไว้ที่ 6%/7%,
2.PSH คาดกำไรสุทธิปี 61/62 ขยายตัว 13%/10% ณ ราคาปัจจุบันมี P/BV เท่ากับ 1.0 เท่า คาด Dividend Yield ปี 61/62 เท่ากับ 6.7%/7.3% ให้ราคาพื้นฐาน 23.90 บาท
3.SC ประมาณการว่ากำไรสุทธิปี 61/62 จะโต 63%/9% ราคาหุ้นปัจจุบันซื้อขายที่ P/BV ปี 61/62 เพียง 0.9/0.8 เท่า ด้าน Dividend Yield คาดไว้ 5.5%/6.0% ให้ราคาพื้นฐาน 4.43 บาท
อนึ่งคณะกรรมการ ธนาคารอาคารสงเคราะห์ (ธอส.) อนุมัติโครงการบ้านล้านหลัง กรอบวงเงินลงทุน 6 หมื่นล้าน โดยเป็นบ้านและคอนโดฯ จำนวน  270,000 หน่วย ราคาไม่เกิน 1 ล้านบาท สำหรับผู้มีรายได้น้อยที่มีรายได้ไม่เกิน 25,000 บาท/คน/เดือน ระยะเวลาผ่อนชำระนานสูงสุด 40 ปี เริ่มต้นผ่อนชำระเพียง 3,800 บาทต่อเดือน อัตราดอกเบี้ยคงที่ 3.00% ใน 5 ปีแรก  ส่งผลให้เกิดความกังวลว่าจะกระทบต่อยอดขายของบริษัทจดทะเบียนในตลาดหุ้นกลุ่มอสังหาริมทรัพย์